เดินหน้าช่วยเด็กพิเศษ เตรียมเพิ่มบุคลากรดูแลพร้อมเติมเต็มความรู้ผู้ปกครอง เป็นกองหนุนร่วมดูแลบุตรหลาน
นางสาวตรีนุช เทียนทอง รัฐมนตรีว่าการกระทรวงศึกษาธิการ (รมว.ศธ.) เปิดเผยว่า  ลงพื้นที่เยี่ยมบ้านนักเรียนพิการตามโครงการปักหมุดเด็กพิการ ของศูนย์การศึกษาพิเศษ ประจำจังหวัดสระแก้ว เพื่อติดตามการดำเนินงานตามนโยบายของรัฐบาลในเรื่องการลดความเหลื่อมล้ำ ดูประสิทธิภาพและประสิทธิผลในการปฏิบัติงานปักหมุดเด็กพิการให้กำลังใจผู้ปฏิบัติงานและรับฟังปัญหา รวมถึงข้อเสนอแนะจากครูและผู้ปกครอง จากการพูดคุย พบว่า เด็กได้รับการดูแลที่ดี มีแผนการจัดการศึกษาเฉพาะบุคคล มีสื่อและสิ่งอำนวยความสะดวกที่ส่งเสริมการเรียนรู้เหมาะสมกับความพิการแต่ละประเภท ซึ่งเป็นประโยชน์กับเด็กทำให้ได้รับการพัฒนาตามความเหมาะสมถูกหลักวิชาการ ได้รับการดูแลทางสุขอนามัย  อย่างไรก็ตาม พบปัญหาว่า  บุคลากรไม่เพียงพอต่อเด็กกลุ่มนี้ ซึ่งครูพี่เลี้ยง 1 คน ต้องดูแลเด็กหลายคนและแต่ละคนก็มีความบกพร่องที่แตกต่างกัน ส่งผลให้การดูแลกลุ่มนี้ขาดความต่อเนื่อง ซึ่ง ศธ. เข้าใจถึงปัญหาดังกล่าว แต่การที่จะสรรหาบุคลากรเข้ามาทำหน้าที่ในการดูแลเด็กกลุ่มนี้ จำเป็นต้องใช้คนที่มีความรู้ความสามารถ มีความเข้าใจและเมตตา  นอกจากการเพิ่มบุคลากรที่จะเข้ามาดูแลเด็กกลุ่มนี้แล้ว ศธ.จะมีการสร้างความเข้าใจและให้ความรู้เรื่องการดูแลเด็กกลุ่มนี้ให้แก่ผู้ปกครองด้วย เนื่องจากผู้ปกครองเป็นผู้ที่อยู่ใกล้ชิดเด็กตลอดเวลา ซึ่งจะช่วยส่งเสริมพัฒนาการของเด็กได้เป็นอย่างดี